ET Euroopa Liidu Teataja C 72/45

Ärakuulamise eest vastutava ametniku lõpparuanne — Juhtum nr. COMP/M.4180 — Gaz de France/Suez

(vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 — ELT L 162, 19.6.2001, lk 21) (1)

(2007/C 72/20)

10. mail 2006 sai komisjon nõukogu määruse (EÜ) nr 139/2004 (2) (ühinemismäärus) artiklile 4 vastava teatise kavandatava koondumise kohta, mille raames ettevõtjad Gaz de France ja Suez ühinevad nimetatud nõukogu määruse artikli 3 lõike 1 punkti a tähenduses aktsiate vahetamise teel.

19. juuni 2006. aasta otsuses leidis komisjon, et teatatud koondumine äratab tõsiseid kahtlusi selle kokkusobivuse suhtes ühisturuga ja Euroopa Majanduspiirkonna lepinguga. Seepärast algatas komisjon menetluse vastavalt ühinemismääruse artikli 6 lõike 1 punktile c.

18. augustil 2006 saadeti pooltele vastuväited, millele neil paluti vastata 1. septembriks 2006. Samal kuupäeval anti pooltele juurdepääs toimikule, mille koostamine viidi lõpule 21. augustil. Pooled vastasid vastuväidetele ettenähtud tähtaja jooksul.

Pooled said 9. oktoobril ja 20. oktoobril 2006 toimikule täiendava juurdepääsu, mis ühinemismääruse artikli 18 lõike 1 kohaselt võimaldas neil avaldada oma seisukohad nende kohta esitatud vastuväidete suhtes.

Pooled ei taotlenud võimalust esitada oma väiteid ametlikul suulisel ärakuulamisel.

Ühinemismääruse artikli 18 punkti 4 kohaselt lubati huvitatud kolmandate isikutena menetlusel osaleda ühinevate poolte mitmetel konkurentidel ja klientidel. Nende teavitamiseks menetluse laadist ja sisust saadeti neile vastuväidete mittekonfidentsiaalsed versioonid. Kuid avalike teenuste ühingute Euroopa föderatsiooni (EPSU) taotluse vastuväidete mittekonfidentsiaalse versiooni saamiseks lükkasin ma tagasi. Eelkõige lähtusin asjaolust, et EPSU ei ole asjaomaste ettevõtete töötajate esindaja ega tarbijaühing komisjoni määruse (EÜ) 802/2004 (3) artikli 11 punkti c tähenduses ning ta ei ole menetluse suhtes üles näidanud piisavat huvi.

20. septembril 2006 esitasid pooled kohustused vastuväidetes loetletud konkurentsialaste kahtluste kõrvaldamiseks. Viidi läbi kohustuste turutest. Turu-uuringu tulemustest selgus, et kõnealused kohustused ei olnud piisavad komisjoni tuvastatud konkurentsialaste kahtluste kõrvaldamiseks. Pooltele anti viivitamata juurdepääs turutestis osalenute mittekonfidentsiaalsetele vastustele. Mul ei ole palutud kinnitada turu-uuringu objektiivsust.

Kokkuleppel pooltega otsustas komisjon 10. oktoobril 2006 vastavalt ühinemismääruse artikli 10 lõike 3 teisele lõigule menetlust viis tööpäeva pikendada.

Seejärel esitasid pooled 13. oktoobril 2006 muudetud kohustused, et kõrvaldada allesjäänud konkurentsialased kahtlused. Pooled andsid mõista, et need kohustused asendaksid 20. septembril 2006 esitatud kohustusi.

Otsuse eelnõus leitakse, et kõigi 13. oktoobril 2006 esitatud kohustuste täitmise korral ei takista kõnealune koondumine märkimisväärselt tõhusat konkurentsi ning koondumise võib kuulutada ühisturuga ja Euroopa Majanduspiirkonna lepinguga kokkusobivaks.

Eespool nimetatut silmas pidades leian, et on kinni peetud kõigi käesoleva menetluse osaliste õigusest olla ära kuulatud.

Brüssel, 30. oktoober 2006 Serge DURANDE

(1) EÜT L 162, 19.6.2001, lk 21.

(2) ELT L 24, 29.1.2004, lk 1.

(3) ELT L 133, 30.4.2004, lk 1.